“በዚሁ ሀገረ ስብከት አገና ውስጥ ዴሰነ የገጠር ቀበሌ ውስጥ ልዩ ስሙ ገጨ የሚባል ቦታ ላይ ልክ እንደ ቆጠር ገድራ የሚንቀሳቀሱና የማይንቀሳቀሱ ጥንታዊ የቤተ ክርስቲያን ንዋያተ ቅዱሳት ተቀብረው ይገኛሉ፡፡ እነዚህን ማውጣት ከአሁን በኋላ ያለኝ ትልቁ ሥራ ነው፡፡ ገጨ እንደ ቆጠር ገድራ ሰፊ ደን ባይሆንም ከ5 እስከ ሰባት ሄክታር ደን ያለበት ነው፡፡ ነገር ግን ቅርሶቹ ቶሎ ለማውጣት አልቻልንም፡፡ ከሀገረ ስብከቱ ጋር ብንነጋገርም በሂደት ይሠራል በሚል ተፈጻሚ አልሆነም፡፡ ቦታውም ለአንድ ኢንቨስተር የተሰጠ ነው፡፡ ባለሀብቱ ቦታውን ለመልቀቅ ፈቃደኛ ነው፡፡ እኔ ያለኝ ጊዜ በጣም አጭር ነው፡፡ እግዚአብሔር ወዴት እንደሚመራኝ አላውቅም፡፡ ነገር ግን የወጣትነት ዘመኔን በበረሀ ሆኜ ወደ እግዚአብሔር በጸሎት መትጋት ነው፡፡ ገጨ ላይ ያለውን ከእግዚአብሔር የታዘዝኩትን ሳልፈጽም መሄድ ግን አልችልም፡፡ ገጨ ገዳም ሆኖ ማየት ነው ምኞቴ፡፡ ጉዳዩ አሳሳቢ በመሆኑ ትኩረት የሚሰጠው ነው፡፡ ከሀገረ ስብከቱ፤ ከወረዳውና ከዞን አስተዳደር አካላት ጋር ሆነን መፍትሔ መፈለግ አለብን፡፡ ቅርሶቹ የሚገኙበትን ለማሳየት በእኔ በኩል ዝግጁ ነኝ፡፡ ወደፊት እኔ እዚህ ቦታ ላይ ላልኖር እችላለሁ፡፡ ስለዚህ ፈጥነን አንድ እልባት ላይ ማድረስ አለብን፡፡” በማለት ስጋታቸውን ገለጹልኝ፡፡
